b'\n_START_ARTICLE_\nVokietijos federalinis aplinkos fondas\n_START_SECTION_\nIstorija\n_START_PARAGRAPH_\n1989 m. spalio 24 d. Vokietijos Vyriausyb\xc4\x97 (ministr\xc5\xb3 kabinetas) Vokietijos finans\xc5\xb3 ministro Dr. Theo Waigel teikimu nusprend\xc4\x97 l\xc4\x97\xc5\xa1as, gautas privatizavus federalin\xc4\x99 Vokietijos plieno gamykl\xc4\x85 Salzgitter AG\xc2\xa0\xe2\x80\x93 2.519.123.500 DM (tai atitinka 1,29 mlrd. \xe2\x82\xac) panaudoti kaip \xc4\xafstatin\xc4\xaf kapital\xc4\x85 steigiamam aplinkos fondui (Umweltstiftung) ir kasmetines pajamas skirti Fondo paramos tikslams._NEWLINE_1990\xc2\xa0m. liepos 18 d. priimtas Vokietijos Bundestago federalinis \xc4\xafstatymas d\xc4\x97l paramos fondo \xc4\xafsteigimo. \xc4\xaestatyme \xc4\xaftvirtinti paramos tikslai ir funkcijos._NEWLINE_1990\xc2\xa0m. gruod\xc5\xbeio 17 d. DBU fondas prad\xc4\x97jo savo veikl\xc4\x85._NEWLINE_1992\xc2\xa0m. suteiktos pirmosios 18 stipendij\xc5\xb3 doktorantams i\xc5\xa1 Ryt\xc5\xb3 Vokietijos. Jie tyr\xc4\x97 biologijos, chemijos, fizikos, proces\xc5\xb3 technikos, vandens \xc5\xabkio, agrarini\xc5\xb3 moksl\xc5\xb3 ir elektrotechnikos srityse._NEWLINE_1995\xc2\xa0m. suteikta 50 stipendij\xc5\xb3 doktorantams i\xc5\xa1 visos Vokietijos._NEWLINE_2000\xc2\xa0m. doktorant\xc5\xb3 r\xc4\x97mimas tapo viena i\xc5\xa1 pamatini\xc5\xb3 DBU fondo veiklos sri\xc4\x8di\xc5\xb3._NEWLINE_2001\xc2\xa0m. stipendijos prad\xc4\x97tos teikti ir absolventams Baltijos \xc5\xa1alyse ir Kaliningrado srityje. Tam fondas skyr\xc4\x97 1,3 mln. eur\xc5\xb3. Pirmoji stipendinink\xc4\x97 i\xc5\xa1 Lietuvos buvo Rasa Ragulskyt\xc4\x97 (nuo 2011\xc2\xa0m. MRU, 2012\xe2\x80\x932013\xc2\xa0m. VDU profesor\xc4\x97)._NEWLINE_2001\xc2\xa0m. prad\xc4\x97ti remti tarp\xc5\xa1akiniai stipendinink\xc5\xb3 seminarai, kuriuos organizuoja patys doktorantai kuria nors viena tarpdisciplinine tema._NEWLINE_2002\xc2\xa0m. Stipendijos doktorant\xc5\xabrai Vokietijos auk\xc5\xa1tosiose mokyklose tapo prieinamos ir u\xc5\xbesienio \xc5\xa1ali\xc5\xb3 jauniesiems absolventams. Nuo to laiko 10\xc2\xa0% stipendinink\xc5\xb3 doktorant\xc5\xb3 yra i\xc5\xa1 u\xc5\xbesienio._NEWLINE_2002\xc2\xa0m. ruden\xc4\xaf DBU fondas u\xc5\xbemezg\xc4\x97 ry\xc5\xa1ius su KTU Aplinkos in\xc5\xbeinerijos institutu (APINI). Bendradarbiavimo sutart\xc4\xaf pasira\xc5\xa1\xc4\x97 Instituto direktorius prof. Jurgis Kazimieras Stani\xc5\xa1kis. Aplinkos in\xc5\xbeinerijos institutas tapo pirm\xc4\x85ja Fondo partnere organizacija Lietuvoje. Bendradarbiavimo koordinatore tapo KTU APINI darbuotoja Jolita Kruopien\xc4\x97, prad\xc4\x97jusi organizuoti b\xc5\xabsim\xc5\xb3 stipendinink\xc5\xb3 atrank\xc4\x85 Kaune._NEWLINE_2004\xc2\xa0m. d\xc4\x97l didel\xc4\x97s paklausos DBU stipendij\xc5\xb3 doktorantams skai\xc4\x8dius padidintas iki 60 kasmet. Pretendent\xc5\xb3 skai\xc4\x8dius siek\xc4\x97 3-4 kartus daugiau nei stipendij\xc5\xb3 skai\xc4\x8dius. \xc4\xaekurtas DBU aplinkos stipendinink\xc5\xb3 tinklas (UNetS)._NEWLINE_Nuo 2006\xc2\xa0m. DBU fondas savo doktorantams sodina med\xc5\xbeius ir taip kuria stipendinink\xc5\xb3 park\xc4\x85 Bad Essene prie Osnabriuko. Iniciatyvos \xc5\xa1\xc5\xabkis: \xe2\x80\x9e\xc5\xbdinios auga toliau\xe2\x80\x9c._NEWLINE_2006\xc2\xa0m. DBU Ryt\xc5\xb3 Europos programos (MOE-Programm) organizacija partnere Lietuvoje tapo Studij\xc5\xb3 u\xc5\xbesienyje informacijos centras prie VU (darbuotojos \xc5\xbdaneta Savickien\xc4\x97 ir Renata Kraujelien\xc4\x97). Nuo \xc5\xa1io laiko programa Lietuvoje administruojama bei kandidat\xc5\xb3 atranka yra rengiama Vilniuje (VU SUIC koordinator\xc4\x97 R. \xc5\xbdukovska)._NEWLINE_2015\xc2\xa0m. lapkrit\xc4\xaf DBU Kuratorija patvirtino naujas paramos teikimo taisykles (F\xc3\xb6rderleitlinien)._NEWLINE_2016\xc2\xa0m. saus\xc4\xaf \xc4\xafsigaliojo nauja paramos teikimo tvarka._NEWLINE_2017\xc2\xa0m. DBU MOE stipendij\xc5\xb3 program\xc4\x85 atv\xc4\x97r\xc4\x97 Ukrainai. 2017\xc2\xa0m. rugpj\xc5\xab\xc4\x8dio 19 d. \xc4\xafvadin\xc4\xaf seminar\xc4\x85 Osnabriuke prad\xc4\x97jo pirmieji 3 stipendininkai.\n_START_SECTION_\nKuratorija\n_START_PARAGRAPH_\nKuratorija formaliai vadovauja fondo veiklai. \xc5\xa0is valdymo organas \xc4\xaf einamuosius klausimus nesiki\xc5\xa1a, palikdama j\xc5\xb3 sprendimo gali\xc4\x85 fondo administracijai. Kuratorija sprend\xc5\xbeia tik pa\xc4\x8dius svarbiausius (strateginius) fondo veiklos klausimus. J\xc4\x85 sudaro nariai, einantys pareigas visuomeniniais pagrindais. Joje vyrauja nacionaliniai politikai. Kuratorija pos\xc4\x97d\xc5\xbei\xc5\xb3 metu svarsto DDBU fondo administracijos parengtus klausimus strateginiais ir kitais svarbiausiais klausimais, kuomet reikalingas vyriausybinis pritarimas. Jais teikiam\xc4\x85 pagrindin\xc4\x99 nuomon\xc4\x99 ir savo pasi\xc5\xablymus rengia pati DBU fondo administracija._NEWLINE_Kuratorijos narius skiria Vokietijos Vyriausyb\xc4\x97 (2017\xc2\xa0m.): Rita Schwarzel\xc3\xbchr-Sutter (pirm.), Undine Kurth (pav.), Martin zur Nedden (pav.), Georg Sch\xc3\xbctte (pav.), Fritz Brickwedde, Eva Bulling-Schr\xc3\xb6ter, Antje von Dewitz, Petra Gerstenkorn, B\xc3\xa4rbel H\xc3\xb6hn, Christoph Leuschner, Mathias Middelberg, Matthias Miersch, Jens Spahn, Carl-Ludwig Thiele, Marion Weissenberger-Eibl, Stefan Wenzel.\n_START_SECTION_\nVeikla\n_START_PARAGRAPH_\nDeutsche Bundesstiftung Umwelt remia pavyzdinius inovacij\xc5\xb3 aplinkos apsaugos projektus. Pirmenyb\xc4\x99 teikia tokioms sritims kaip aplinkosaugos technika, aplinkos tyrimai, gamtos apsauga, informacijos, susijusios su aplinkosauga, sklaida bei kult\xc5\xabros vertybi\xc5\xb3 i\xc5\xa1saugojimas. Fondo paskirtis\xc2\xa0\xe2\x80\x93 remti aplinkosaugines iniciatyvas, ypating\xc4\x85 d\xc4\x97mes\xc4\xaf skiriant smulkiajam ir vidutiniam verslui. Kaip visuomeninis ir priva\xc4\x8dios nuosavyb\xc4\x97s teis\xc4\x97mis funkcionuojantis fondas, Vokietijos aplinkosaugos fondas nedalyvauja valstybin\xc4\x97se programose, ta\xc4\x8diau gali jas papildyti._NEWLINE_Nepaisant to, kad daugiausiai remiami Vokietijoje vykdomi projektai, nuo pat prad\xc5\xbei\xc5\xb3 Vokietijos aplinkosaugos fondas tur\xc4\x97jo tiksl\xc4\x85 veikti tarptautiniu mastu. Prad\xc5\xbeioje buvo remiami u\xc5\xbesienio projektai, susij\xc4\x99 su Vokietijos kaimynin\xc4\x97mis \xc5\xa1alimis, ta\xc4\x8diau \xc5\xa1iuo metu galimi bendri projektai be geografini\xc5\xb3 apribojim\xc5\xb3\xc2\xa0\xe2\x80\x93 su visomis Europos S\xc4\x85jungos \xc5\xa1alimis bei \xc5\xa1alimis kandidat\xc4\x97mis. Tarptautiniu mastu pirmiausia prad\xc4\x97tos remti rytin\xc4\x97s Vokietijos kaimyn\xc4\x97s\xc2\xa0\xe2\x80\x93 Lenkija ir \xc4\x8cekija, o v\xc4\x97liau ir kitos \xc5\xa1alys. Po Europos S\xc4\x85jungos pl\xc4\x97tros 2004 ir 2007 metais Vokietijos aplinkosaugos fondas per\xc5\xbei\xc5\xabr\xc4\x97jo bei atnaujino Vidurio ir Ryt\xc5\xb3 Europos \xc5\xa1ali\xc5\xb3 r\xc4\x97mimo strategij\xc4\x85. Nauja strategija \xc4\xafgyvendinama nuo 2006 met\xc5\xb3._NEWLINE_Vidurio, Ryt\xc5\xb3 ir Pietry\xc4\x8di\xc5\xb3 Europos \xc5\xa1ali\xc5\xb3 r\xc4\x97mimas ir toliau vykdomas atsi\xc5\xbevelgiant \xc4\xaf \xc5\xa1ali\xc5\xb3 naryst\xc4\x99 Europos S\xc4\x85jungoje. \xc5\xa0iuo metu ypatingas d\xc4\x97mesys skiriamas Ukrainai, Bulgarijai, Estijai, Latvijai, Lietuvai, Lenkijai, Rumunijai, Slovakijai, Slov\xc4\x97nijai, \xc4\x8cekijai ir Vengrijai, taip pat Kaliningrado sri\xc4\x8diai. Taip pat d\xc4\x97mesio centre yra ES kandidat\xc4\x97s Balkanuose. U\xc5\xbemegzti ry\xc5\xa1iai ir su Ukraina paskatino stipendijas nuo 2017\xc2\xa0m._NEWLINE_Suvestiniai duomenys rodo, kad daugiau nei 90\xc2\xa0% Vokietijos aplinkosaugos fondo remiam\xc5\xb3 projekt\xc5\xb3 vykdomi pamin\xc4\x97tose \xc5\xa1alyse._NEWLINE_Dirbdamas su Vidurio, Ryt\xc5\xb3 ir Pietry\xc4\x8di\xc5\xb3 Europos \xc5\xa1alimis Vokietijos aplinkosaugos fondas turi specifin\xc4\x97s patirties, \xc4\xafgytos po Vokietijos susijungimo 1990 m. Veiklos koncentravimas buvusioje VDR 1990 met\xc5\xb3 prad\xc5\xbeioje prisid\xc4\x97jo prie fondo geb\xc4\x97jimo tinkamai \xc4\xafvertinti tam tikrus taip pat ir Vidurio, Ryt\xc5\xb3 ir Pietry\xc4\x8di\xc5\xb3 Europoje vykstan\xc4\x8dius procesus._NEWLINE_Vokietijos aplinkosaugos fondas jau finansavo apie 300 tarptautini\xc5\xb3 projekt\xc5\xb3 u\xc5\xbe Vokietijos rib\xc5\xb3 (finansavimo suma\xc2\xa0\xe2\x80\x93 42,8 mln. eur\xc5\xb3). Manoma, kad ateityje \xc5\xa1is skai\xc4\x8dius augs. Daugiausiai remiami projektai, susij\xc4\x99 su \xc5\xa1vietimu bei su aplinkosaugin\xc4\x97s informacijos sklaida: 60\xc2\xa0% finansuojam\xc5\xb3 projekt\xc5\xb3 priklauso \xc5\xa1iai teminei grupei. Taip yra tod\xc4\x97l, kad daugumoje Vidurio, Ryt\xc5\xb3 ir Pietry\xc4\x8di\xc5\xb3 Europos \xc5\xa1ali\xc5\xb3 didelis d\xc4\x97mesys skiriamas s\xc4\x85moningumo ir i\xc5\xa1prusimo aplinkosaugos srityje skatinimui, nes tai yra pagrindin\xc4\x97 s\xc4\x85lyga norint vystyti aplinkosaugos technologijas, aplinkos apsaug\xc4\x85 bei \xc4\xafstatymin\xc4\x99 baz\xc4\x99. Svarbu pamin\xc4\x97ti, kad didel\xc4\x99 dal\xc4\xaf parai\xc5\xa1k\xc5\xb3 teik\xc4\x97j\xc5\xb3 sudaro \xc4\xafvairios s\xc4\x85jungos, draugijos bei nevyriausybin\xc4\x97s organizacijos._NEWLINE_Tarptautiniai projektai turi pasi\xc5\xbeym\xc4\x97ti inovacijomis bei turi b\xc5\xabti pavyzd\xc5\xbeiu savo \xc5\xa1alyse. Inovacijos turi atitikti konkre\xc4\x8dios \xc5\xa1alies galimybes, be to, svarbu, kad numatomas projektas finansuojamoje u\xc5\xbesienio \xc5\xa1alyje b\xc5\xabt\xc5\xb3 suvokiamas kaip inovatyvus ir pavyzdinis, taip pabr\xc4\x97\xc5\xbeiant jo i\xc5\xa1skirtinum\xc4\x85._NEWLINE_Vokietijos aplinkosaugos fondo tarptautini\xc5\xb3 projekt\xc5\xb3 r\xc4\x97mimas pasi\xc5\xbeymi partneri\xc5\xb3 patikimumu bei j\xc5\xb3 glaud\xc5\xbeiu bendradarbiavimu. Projektai i\xc5\xa1 u\xc5\xbesienio vykdomi bendradarbiaujant partneriams i\xc5\xa1 Vokietijos ir u\xc5\xbesienio, parai\xc5\xa1k\xc4\x85 Vokietijos aplinkosaugos fondui teikia Vokietijos partneriai. I\xc5\xa1 j\xc5\xb3 tikimasi ne tik formalaus vaidmens, bet ir dalyvavimo bendr\xc5\xb3 projekt\xc5\xb3 planavime bei vykdyme. Partneriai i\xc5\xa1 Vokietijos, taip pat ir ministerijos, draugijos bei mokslo institucijos padeda vystyti pavyzdinius Vokietijos aplinkosaugos fondo remiamus projektus, tuo skatindami aplinkos situacijos gerinim\xc4\x85 u\xc5\xbesienyje. Tod\xc4\x97l pasibaigus projektui Vokietijos aplinkosaugos fondui reikia pristatyti ne tik ataskait\xc4\x85, bet ir i\xc5\xa1sam\xc5\xb3 projekto pristatym\xc4\x85 \xc5\xa1alies, kurioje buvo vykdomas projektas, kalba. \xc5\xa0is reikalavimas taikomas, siekiant u\xc5\xbetikrinti informacijos apie projektus sklaid\xc4\x85 tose \xc5\xa1alyse, kuriose jie vykdomi._NEWLINE_Tarptautini\xc5\xb3 projekt\xc5\xb3 \xc4\xafgyvendinimui didel\xc4\x97s \xc4\xaftakos turi bendradarbiavimas su kitomis l\xc4\x97\xc5\xa1as skirian\xc4\x8diomis institucijomis. Teigiamos patirties dav\xc4\x97 bendradarbiavimas tiek su dideliais fondais, tiek su Vokietijos bei Europos institucijomis, pvz., Vokietijos aplinkos ministerija, Vokietijos aplinkosaugos tarnyba, Techninio bendradarbiavimo s\xc4\x85junga arba Europos S\xc4\x85junga. Nuo 1996 met\xc5\xb3 Vokietijos aplinkosaugos fondas bendradarbiauja su Europoje ir u\xc5\xbe Europos rib\xc5\xb3 esan\xc4\x8diais fondais bei su Vokietijos fond\xc5\xb3 s\xc4\x85junga._NEWLINE_Nor\xc4\x97damas tobulinti r\xc4\x97mimo strategij\xc4\x85 Vidurio, Ryt\xc5\xb3 ir Pietry\xc4\x8di\xc5\xb3 Europos \xc5\xa1alims, Fondas reguliariai vertina savo veikl\xc4\x85, remdamasis tam tikrais i\xc5\xa1 anksto nustatytais kriterijais. Siekiant dar tikslingiau pasiekti kontaktinius asmenis u\xc5\xbesienyje, fondas ketina didinti informacijos sklaid\xc4\x85 angl\xc5\xb3 kalba bei sukurti savo vie\xc5\xa1\xc5\xb3j\xc5\xb3 ry\xc5\xa1i\xc5\xb3 strategij\xc4\x85, skirt\xc4\x85 tarptautiniam bendradarbiavimui._NEWLINE_\xc4\xaevairiose \xc5\xa1alyse Vokietijos aplinkosaugos fondas ne tik vykdo \xe2\x80\x9eklasikin\xc4\xaf\xe2\x80\x9c projekt\xc5\xb3 r\xc4\x97mim\xc4\x85, bet ir nustato tam tikrus regionus, kuriems bus suteikta ypatinga parama. Tam, kad gal\xc4\x97t\xc5\xb3 remti pasirinktas sritis, Vokietijos aplinkosaugos fondas rengiasi vykdyti i\xc5\xa1 anksto nustatyto biud\xc5\xbeeto ir geografi\xc5\xa1kai bei laiko at\xc5\xbevilgiu ribotas r\xc4\x97mimo programas Vidurio, Ryt\xc5\xb3 ir Pietry\xc4\x8di\xc5\xb3 Europos \xc5\xa1alyse. Tokios programos gal\xc4\x97t\xc5\xb3 sudominti ir pritraukti potencialius partnerius. Pirmenyb\xc4\x97 b\xc5\xabt\xc5\xb3 teikiama kaimo vietov\xc4\x97ms bei strukt\xc5\xabri\xc5\xa1kai silpniems regionams._NEWLINE_Remdamas Vidurio ir Ryt\xc5\xb3 Europos \xc5\xa1alis Vokietijos aplinkosaugos fondas ypating\xc4\x85 svarb\xc4\x85 teikia tokioms sritims kaip aplinkosauginis s\xc4\x85moningumas, kompetencij\xc5\xb3 didinimas, kontaktin\xc4\x97s institucijos, aplinkosaugin\xc4\x97s technologijos bei j\xc5\xb3 sklaida, taikomieji aplinkosaugos tyrimai. Siekiant apjungti inovatyvias technologijas ir aktuali\xc4\x85 informacij\xc4\x85, Vidurio ir Ryt\xc5\xb3 Europos \xc5\xa1alyse labai pasiteisino \xe2\x80\x9epavyzdiniai projektai\xe2\x80\x9c.\n_START_SECTION_\nStipendijos\n_START_PARAGRAPH_\nBe paramos projektams Vokietijos aplinkosaugos fondas DBU teikia param\xc4\x85 pagal dvi stipendij\xc5\xb3 programas\xc2\xa0\xe2\x80\x93 stipendij\xc5\xb3 Vokietijos auk\xc5\xa1t\xc5\xb3j\xc5\xb3 mokykl\xc5\xb3 doktorantams bei DBU Ryt\xc5\xb3 Europos main\xc5\xb3 stipendij\xc5\xb3 program\xc4\x85. Iki \xc5\xa1iol fondas yra paskyr\xc4\x99s beveik 2300 stipendij\xc5\xb3, i\xc5\xa1 j\xc5\xb3 vir\xc5\xa1 1000 pagal stipendij\xc5\xb3 program\xc4\x85 Vidurio, Ryt\xc5\xb3 ir Piet\xc5\xb3 Europos \xc5\xa1alims, 1300\xc2\xa0\xe2\x80\x93 doktorant\xc5\xabrai Vokietijos auk\xc5\xa1tosiose mokyklose; be to, 14 stipendij\xc5\xb3 pab\xc4\x97g\xc4\x97liams (2016/2017\xc2\xa0m. duomenimis). Parai\xc5\xa1kos abejose programose gali b\xc5\xabti teikiamos i\xc5\xa1 vis\xc5\xb3 sri\xc4\x8di\xc5\xb3, neapsiribojant vien tik ekologija, aplinkotyra ar gamtos, (fizika, chemija, geografija), agro ar mi\xc5\xa1k\xc5\xb3 mokslais (mi\xc5\xa1kotyra, mi\xc5\xa1kininkyst\xc4\x97 ir kt.). Tai taip pat gali b\xc5\xabti socialiniai\xc2\xa0\xe2\x80\x93 aplinkos politika, tarptautiniai santykiai), aplinkos teis\xc4\x97 (\xc5\xbealiosios energetikos teis\xc4\x97), aplinkos pedagogika, aplinkos psichologija, aplinkos ekonomika, aplinkos vadyba, \xe2\x80\x9e\xc5\xbealiasis marketingas\xe2\x80\x9c, aplinkos finansai ir \xe2\x80\x9e\xc5\xbealiasis\xe2\x80\x9c investavimas, \xc5\xbealieji vie\xc5\xa1ieji pirkimai; biomedicinos bei humanitariniai mokslai (aplinkos istorija, filosofija) ar netgi menai, kinas (pvz., aplinkosaugini\xc5\xb3 id\xc4\x97j\xc5\xb3 propagavimas ir sklaida meno pagalba).\n_START_SECTION_\nDoktorant\xc5\xabros stipendij\xc5\xb3 programa\n_START_PARAGRAPH_\nDoktorant\xc5\xabros stipendijos teikiamos Vokietijos auk\xc5\xa1t\xc5\xb3j\xc5\xb3 mokykl\xc5\xb3 doktorantams, kuri\xc5\xb3 tiriamojo darbo tematika susijusi su aplinka. Pretenduoti gali visi asmenys nepriklausomai nuo pilietyb\xc4\x97s (taip pat ir i\xc5\xa1 Ryt\xc5\xb3 Europos valstybi\xc5\xb3). Parai\xc5\xa1ka teikiama online. Doktorant\xc5\xabros tyrimo projekt\xc4\x85 vertina speciali Fondo atrankos komisija. J\xc4\x85 sudaro Vokietijos profesoriai patik\xc4\x97tiniai. Jie kvie\xc4\x8diami i\xc5\xa1 atitinkam\xc5\xb3 sri\xc4\x8di\xc5\xb3 (priklausomai nuo parai\xc5\xa1kos srities), vertina projekt\xc4\x85. Atrinkti kandidatai kvie\xc4\x8diami pristatyti projekt\xc4\x85 DBU b\xc5\xabstin\xc4\x97je Osnabriuke. Pos\xc4\x97d\xc5\xbeiai vyksta 2 kartus per metus. Stipendijos trukm\xc4\x97: iki 36 m\xc4\x97n. Kasmet teikiama 60 stipendij\xc5\xb3. \xc4\xae 1 stipendij\xc4\x85 pretenduoja 4-5 kandidatai. Pretendentai i\xc5\xa1 u\xc5\xbesienio taip at gali gauti stipendij\xc4\x85 3 metams, ta\xc4\x8diau tai yra gan retas atvejis. Didesn\xc4\x97s galimyb\xc4\x97s u\xc5\xbesienie\xc4\x8diui yra gauti stipendij\xc4\x85 pagal Ryt\xc5\xb3 Europos program\xc4\x85 (MOE)._NEWLINE_Stipendija siekia 1.500 \xe2\x82\xac/m\xc4\x97n., mokamas 210 \xe2\x82\xac/m\xc4\x97n. priedas technin\xc4\x97ms priemon\xc4\x97ms, med\xc5\xbeiagoms. Taip pat mokama priemoka vaikams.\n_START_SECTION_\nStipendij\xc5\xb3 programa Vidurio ir Ryt\xc5\xb3 Europos \xc5\xa1alims\n_START_PARAGRAPH_\nStipendij\xc5\xb3 programa Vidurio ir Ryt\xc5\xb3 Europos \xc5\xa1alims (MOE) yra skirta auk\xc5\xa1t\xc5\xb3j\xc5\xb3 mokykl\xc5\xb3 absolventams (magistrams ir doktorantams) i\xc5\xa1 Vidurio, Ryt\xc5\xb3 ir Pietry\xc4\x8di\xc5\xb3 Europos \xc5\xa1ali\xc5\xb3, norintiems Vokietijoje sta\xc5\xbeuotis, \xc4\xafgyti su aplinka (aplinkotyra, aplinkos apsauga, ekologija) susijusi\xc5\xb3 \xc5\xbeini\xc5\xb3 bei geb\xc4\x97jim\xc5\xb3. Pagrindinis reikalavimas\xc2\xa0\xe2\x80\x93 sta\xc5\xbeuot\xc4\x97 turi tur\xc4\x97ti s\xc4\x85saj\xc4\x85 su aplinka (gamta, oras, \xc5\xbeem\xc4\x97, vanduo, urbanistika), jos apsauga, \xc4\xafvairi\xc5\xb3 i\xc5\xa1tekli\xc5\xb3 tausojimu (taupymu, efektyvinimu, tvarumu), darni\xc4\x85ja (subalansuota) pl\xc4\x97tra, kita \xe2\x80\x9e\xc5\xbeali\xc4\x85ja\xe2\x80\x9c tematika, pradedant nuo gamtos moksl\xc5\xb3 (biologija, gyvyb\xc4\x97s mokslai, chemija, biotechnologijos), technikos ir technologij\xc5\xb3 (energetika, in\xc5\xbeinerija) ir baigiant socialiniais mokslais (pedagogika, teis\xc4\x97, politika, ekonomika, vadyba, finansai, \xc5\xbeurnalistika, PR, \xc5\xa1vietimas, medijos) ir humanitariniais mokslais (pvz., aplinkos terminologija ar filosofija/etika). Tema turi b\xc5\xabti aktuali ES, Vokietijoje arba Ryt\xc5\xb3 Europoje._NEWLINE_Tikimasi, kad kvalifikuoti bei gerai motyvuoti auk\xc5\xa1t\xc5\xb3j\xc5\xb3 mokykl\xc5\xb3 absolventai, jaunieji mokslininkai v\xc4\x97liau eis svarbias pareigas savo valstyb\xc4\x97se (pvz., taps vadovais, politikais, visuomen\xc4\x97s veik\xc4\x97jais), tod\xc4\x97l siekiama, kad Vokietijos vaidmuo b\xc5\xabt\xc5\xb3 svarbus perteikiant \xc5\xbeinias aplinkos ir gamtos apsaugos sri\xc4\x8di\xc5\xb3 priemon\xc4\x97ms \xc4\xafvairiose \xc5\xa1alyse kurti._NEWLINE_Kasmet skiriama iki 60 stipendij\xc5\xb3 19 \xc5\xa1ali\xc5\xb3 (MOE). Jas gali gauti auk\xc5\xa1t\xc5\xb3j\xc5\xb3 mokykl\xc5\xb3 absolventai i\xc5\xa1 Vidurio, Ryt\xc5\xb3 ir Pietry\xc4\x8di\xc5\xb3 Europos \xc5\xa1ali\xc5\xb3. Stipendij\xc5\xb3 programa suteikia galimyb\xc4\x99 sta\xc5\xbeuot\xc4\x97s Vokietijoje metu \xc4\xafgyti profesin\xc4\x99 kvalifikacij\xc4\x85, \xc4\xafgalinan\xc4\x8di\xc4\x85 v\xc4\x97liau spr\xc4\x99sti aplinkosaugines ir gamtosaugos problemas savose \xc5\xa1alyse. Fondas laikosi nuostatos, kad naujosios ES \xc5\xa1alys dar daug ko turi i\xc5\xa1mokti aplinkosaugos srityje ir kad \xc5\xa1i\xc5\xb3 \xc5\xa1ali\xc5\xb3 orientavimasis \xc4\xaf Vokietijos aplinkosaugos standartus bei Vokietijoje i\xc5\xa1vystytas aplinkosaugines technologijas yra prasmingas. Svarbus \xc5\xa1ios main\xc5\xb3 programos su Vidurio, Ryt\xc5\xb3 ir Pietry\xc4\x8di\xc5\xb3 Europa tikslas\xc2\xa0\xe2\x80\x93 pasitelkiant ypa\xc4\x8d jaunuosius mokslininkus, u\xc5\xbemegzti kontaktus bei naikinti barjerus._NEWLINE_DBU teikia stipendijas absolventams, norintiems sta\xc5\xbeuotis aplinkos srityje Vokietijoje i\xc5\xa1 Vidurio ir Ryt\xc5\xb3 Europos regiono (Estija, Latvija, Lietuva, Rusija (Kaliningrado sritis), Lenkija, \xc4\x8cekija, Slovakija, Vengrija, Rumunija ir Bulgarija, Albanija, Bosnija ir Hercegovina, Kroatija, Makedonija, Juodkalnija, Serbija, Slov\xc4\x97nija, Ukraina). Baltarusijos \xc4\xaf MOE program\xc4\x85 artimiausiais metais \xc4\xaftraukti neketinama._NEWLINE_Programos tikslas\xc2\xa0\xe2\x80\x93 remti sta\xc5\xbeuotes aplinkos srityje, pad\xc4\x97ti specialistams u\xc5\xbemegzti ilgalaikius kontaktus, kurie pad\xc4\x97t\xc5\xb3 sukurti ekspert\xc5\xb3 tinkl\xc4\x85, kaupiant\xc4\xaf \xc5\xbeinias aplinkosaugos srityje, besikei\xc4\x8diant\xc4\xaf informacija ir vykdant\xc4\xaf bendrus aplinkosaugos projektus. Trukm\xc4\x97: 6-12 m\xc4\x97nesi\xc5\xb3 (i\xc5\xa1imtiniais atvejais: 3 m\xc4\x97n.). Suteikiama kasm\xc4\x97nesin\xc4\x97 1250 eur\xc5\xb3 stipendija, apmokami vokie\xc4\x8di\xc5\xb3 kalbos kursai Osnabriuke. Stipendininkai apdraud\xc5\xbeiami priva\xc4\x8diu sveikatos ir civilin\xc4\x97s atsakomyb\xc4\x97s draudimu. Kasmet MOE programos r\xc4\x97muose gali b\xc5\xabti skirta iki 60 stipendij\xc5\xb3 (skiriama vos 50, nes pastaraisiais metais tr\xc5\xabksta motyvuot\xc5\xb3 kandidat\xc5\xb3 i\xc5\xa1 MOE \xc5\xa1ali\xc5\xb3)._NEWLINE_1997 m. stipendij\xc5\xb3 programa prad\xc4\x97ta vykyti Lenkijoje, nuo 2001\xc2\xa0m.\xc2\xa0\xe2\x80\x93 Baltijos \xc5\xa1alyse ir Kaliningrado srityje, nuo 2003 m.\xc2\xa0\xe2\x80\x93 \xc4\x8cekijoje. Nuo 2005 m. dalyvauja Vengrija, Rumunija, Bulgarija, o nuo 2009 m.\xc2\xa0\xe2\x80\x93 ir Slovakija, Albanija, Bosnija ir Hercegovina, Kroatija, Makedonija, Juodkalnija, Serbija ir Slov\xc4\x97nija. \xc5\xa0iuo metu tokias stipendijas yra gav\xc4\x99 daugiau nei 500 asmen\xc5\xb3 i\xc5\xa1 min\xc4\x97t\xc5\xb3 \xc5\xa1ali\xc5\xb3._NEWLINE_Dalykin\xc4\x97 sta\xc5\xbeuot\xc4\x97 gali b\xc5\xabti praktin\xc4\x97 (profesin\xc4\x97, tiriamoji), teorin\xc4\x97-akademin\xc4\x97 (mokslin\xc4\x97). Pvz., moksliniai tyrimai, praktika Vokietijoje, taip pat studijos Vokietijoje. Sta\xc5\xbeuot\xc4\x97s atliekamos \xc4\xafvairiose Vokietijos organizacijose\xc2\xa0\xe2\x80\x93 universitetuose, mokslini\xc5\xb3 tyrim\xc5\xb3 centruose, \xc4\xafmon\xc4\x97se, \xc4\xafstaigose, institucijose (ministerijose), nevyriausybin\xc4\x97se organizacijose (NVO). Parai\xc5\xa1kas vokie\xc4\x8di\xc5\xb3 arba angl\xc5\xb3 kalba gali teikti ne tik aplinkos ir gamtos moksl\xc5\xb3 specialistai, in\xc5\xbeinieriai, bet ir ekonomistai, teisininkai, psichologai, pedagogai, sta\xc5\xbeuot\xc4\x99 Vokietijoje siejantys su gamta, aplinkos apsauga, \xc5\xa1ios srities problematika ir tematika j\xc5\xb3 gimtosiose \xc5\xa1alyse arba Europos S\xc4\x85jungoje. Galimos praktikos vietos publikuojamos internete._NEWLINE_Sta\xc5\xbeuotojai gali b\xc5\xabti ne tik gamtamokslininkai, aplinkosaugininkai, aplinkotyrininkai, mi\xc5\xa1kininkai, ekologai, geografai, biologai, biotechnologai, medikai, veterinarai, chemikai, fizikai, \xc5\xbeem\xc4\x97s \xc5\xabkio specialistai, bet ir in\xc5\xbeinieriai, technologai, technikai, ekonomistai, vadybininkai, politologai, teisininkai, pedagogai, \xc5\xbeurnalistai, psichologai, kiti socialini\xc5\xb3 ar humanitarini\xc5\xb3 moksl\xc5\xb3 atstovai (kalbininkai etc.). Da\xc5\xbeniausiai \xc4\xaf stipendij\xc4\x85 pretenduoja gamtos moksl\xc5\xb3 specialistai ir in\xc5\xbeinieriai, ta\xc4\x8diau Vokietijos aplinkosaugos fondas laukia parai\xc5\xa1k\xc5\xb3 ir i\xc5\xa1 kit\xc5\xb3 sri\xc4\x8di\xc5\xb3 absolvent\xc5\xb3, d\xc4\x97stytoj\xc5\xb3, doktorant\xc5\xb3, kurie siekia Vokietijoje \xc4\xafgyti \xc5\xbeini\xc5\xb3, susijusi\xc5\xb3 su aplinka. Magistro laipsnis (arba lygiavertus kvalifikuoto specialisto diplomas) turi b\xc5\xabti \xc4\xafgytas ne anks\xc4\x8diau kaip prie\xc5\xa1 3 metus iki kandidatavimo prad\xc5\xbeios (skai\xc4\x8diuojama nuo paskutinio laipsnio \xc4\xafgijimo, jei baigtos kelios podiplomin\xc4\x97s studijos). Am\xc5\xbeiaus ribojim\xc5\xb3 n\xc4\x97ra._NEWLINE_Sta\xc5\xbeuot\xc4\x97 gali b\xc5\xabti vykdoma pasirinktomis kalbomis (vokie\xc4\x8di\xc5\xb3 arba angl\xc5\xb3 k.), priklausomai nuo pasirinktos organizacijos galimybi\xc5\xb3, sta\xc5\xbeuot\xc4\x97s vadovo, literat\xc5\xabros \xc5\xa1altini\xc5\xb3. Baigiamoji sta\xc5\xbeuot\xc4\x97s ataskaita ra\xc5\xa1tu teikiama vokie\xc4\x8di\xc5\xb3 kalba._NEWLINE_I\xc5\xa1 prad\xc5\xbei\xc5\xb3 MOE programos stipendija siek\xc4\x97 971,45 eur\xc5\xb3, v\xc4\x97liau\xc2\xa0\xe2\x80\x93 1060 eur\xc5\xb3/m\xc4\x97n. Nuo 2017 met\xc5\xb3 ji yra 1250 eur\xc5\xb3 per m\xc4\x97n.\n_START_SECTION_\nStipendijos pab\xc4\x97g\xc4\x97liams\n_START_PARAGRAPH_\n2016\xc2\xa0m. prad\xc4\x97ta teikti 10 stipendij\xc5\xb3 pab\xc4\x97g\xc4\x97liams. Dauguma j\xc5\xb3 i\xc5\xa1 Sirijos._NEWLINE_Stipendij\xc5\xb3 pab\xc4\x97g\xc4\x97liams trukm\xc4\x97 yra 12 m\xc4\x97nesi\xc5\xb3. Stipendijos neteikiamos asmenims i\xc5\xa1 saugi\xc5\xb3 kilm\xc4\x97s \xc5\xa1ali\xc5\xb3 ir Vakar\xc5\xb3 Balkan\xc5\xb3. Stipendininkams rengiami Fondo apmokami vokie\xc4\x8di\xc5\xb3 kalbos kursai Osnabriuke.\n_START_SECTION_\nAtranka stipendijoms\n_START_PARAGRAPH_\nParai\xc5\xa1kas stipendijoms kandidatai teikia elektroniniu b\xc5\xabdu (online) iki kiekvien\xc5\xb3 met\xc5\xb3 rugpj\xc5\xab\xc4\x8dio 1 d. Norintys pateikti parai\xc5\xa1k\xc4\x85 stipendijai gali kreiptis \xc4\xaf DBU partnerius, buvusius stipendininkus (pvz., DBU Alumni klub\xc4\x85 Lietuvoje). U\xc5\xbeklausas taip pat galima teikti ir Tarptautin\xc4\x97s stipendij\xc5\xb3 programos skyriui Vokietijoje (vadovas Dr. Hans-Christian Sch\xc3\xa4fer). Parai\xc5\xa1kos priimamos ir konsultacijos d\xc4\x97l stipendij\xc5\xb3 bei sta\xc5\xbeuo\xc4\x8di\xc5\xb3 teikiamos ir Lietuvoje. Atrankos pokalbis su DBU fondo atstovu i\xc5\xa1 Vokietijos (vokie\xc4\x8di\xc5\xb3 arba angl\xc5\xb3 kalba) vyksta kiekvien\xc5\xb3 met\xc5\xb3 spalio m\xc4\x97n. Vilniuje (2001\xe2\x80\x932005\xc2\xa0m. atranka buvo rengiama Kaune, KTU APINI institute). Pokalbio metu (vokie\xc4\x8di\xc5\xb3 arba angl\xc5\xb3 k.) pristatoma sta\xc5\xbeuot\xc4\x97, tikrinama motyvacija bei pagrindimas. Atrankoje dalyvauja 1 atstovas i\xc5\xa1 DBU ir buv\xc4\x99 stipendininkai i\xc5\xa1 Lietuvos. Rezultatai paskelbiami artimiausiomis dienomis.\n_START_SECTION_\nParama stipendininkams\n_START_PARAGRAPH_\nVokietijos aplinkosaugos fondo parama stipendij\xc5\xb3 programos ribose n\xc4\x97ra vien finansin\xc4\x97 (kasm\xc4\x97nesin\xc4\x97 6-12 m\xc4\x97n. stipendija, draudimas, kelion\xc4\x97s i\xc5\xa1mokos). I\xc5\xa1 u\xc5\xbesienio \xc5\xa1ali\xc5\xb3 \xc4\xaf Vokietij\xc4\x85 atvyk\xc4\x99 stipendininkai yra kuruojami ir gali kreiptis \xc4\xaf Fond\xc4\x85 visais r\xc5\xabpimais klausimais. Be to, rengiami bei finansuojami \xc4\xafvair\xc5\xabs stipendinink\xc5\xb3 susitikimai, seminarai, vasaros akademijos. Esami stipendininkai kvie\xc4\x8diami 1 kart\xc4\x85 dalyvauti kasmetin\xc4\x97je DBU aplinkos premijos teikimo \xc5\xa1vent\xc4\x97je, \xc4\xaf kuri\xc4\x85 taip pat atvyksta Vokietijos prezidentas. Visi renginiai vyksta vokie\xc4\x8di\xc5\xb3 kalba. Tod\xc4\x97l kalbos supratimas ir mok\xc4\x97jimas skatinamas net ir tarp angliakalbi\xc5\xb3 stipendinink\xc5\xb3. Fondas visiems, taip pat ir mokantiems voki\xc5\xa1kai, finansuoja vokie\xc4\x8di\xc5\xb3 kalbos kursus Osnabriuke (1 m\xc4\x97n. trukm\xc4\x97s). Be stipendijos (1250 EUR/m\xc4\x97n.) sta\xc5\xbeuotojai apdraud\xc5\xbeiami priva\xc4\x8diu sveikatos draudimu, taip pat draudimu nuo nelaiming\xc5\xb3 atsitikim\xc5\xb3 ir civilin\xc4\x97s atsakomyb\xc4\x97s draudimu.\n_START_SECTION_\n\xc4\xaevadinis seminaras\n_START_PARAGRAPH_\nOficiali stipendinink\xc5\xb3 sta\xc5\xbeuot\xc4\x97s prad\xc5\xbeia\xc2\xa0\xe2\x80\x93 vasario m\xc4\x97nuo (d\xc4\x97l stipendijos ankstesn\xc4\x97s datos galimos i\xc5\xa1imtys). Visi stipendininkai atvyksta \xc4\xaf Osnabriuk\xc4\x85, kur 2-3 dienas vyksta \xc4\xafvadinis DBU seminaras. Jo metu supa\xc5\xbeindinama su Fondo veikla, Stipendij\xc5\xb3 programos koordinatoriais, rengiama ekskursija po Osnabriuko miest\xc4\x85. Stipendininkams vyksta vokie\xc4\x8di\xc5\xb3 kalbos kursai, rengiami auk\xc5\xa1tojoje mokykloje. Dalyviai suskirstomi \xc4\xaf grupes pagal savo vokie\xc4\x8di\xc5\xb3 kalbos mok\xc4\x97jimo lyg\xc4\xaf (A1-B2). Siekiama, kad stipendininkai ateityje sugeb\xc4\x97t\xc5\xb3 susikalb\xc4\x97ti vokie\xc4\x8di\xc5\xb3 kalba tarpusavyje DBU fondo kasmetini\xc5\xb3 rengini\xc5\xb3 metu, idealiu atveju\xc2\xa0\xe2\x80\x93 voki\xc5\xa1kai pristatyti savo sta\xc5\xbeuot\xc4\x99 fondo ataskaitiniuose seminaruose (1-2 kartus per metus)._NEWLINE_Kurs\xc5\xb3 metu stipendininkai apgyvendinami bendrabutyje (u\xc5\xbe apgyvendinim\xc4\x85 atskaitoma i\xc5\xa1 pirmos stipendijos, i\xc5\xa1mokamos grynais \xc4\xafvadinio seminaro metu). Seminaro vieta\xc2\xa0\xe2\x80\x93 Orbeko namai vok. Haus Ohrbeck, kataliki\xc5\xa1kas vienuolynas pie\xc4\x8diau Osnabriuko.\n_START_SECTION_\nTarp\xc5\xa1akiniai seminarai\n_START_PARAGRAPH_\nSta\xc5\xbeuot\xc4\x97s metu visi stipendininkai (privalomai) dalyvauja stipendinink\xc5\xb3 seminaruose, kuriuose pristato savo tyrin\xc4\x97jimus, pristato savo veiklos srit\xc4\xaf, darbus, diskutuoja su kitais stipendininkais i\xc5\xa1 Ryt\xc5\xb3 Europos bei Vokietijos. Be projekt\xc5\xb3 prezentacij\xc5\xb3 pagal galimybes vyksta ekskursijos (pvz., po apylinkes gamtoje, mi\xc5\xa1ke), rengiami kiti special\xc5\xabs renginiai (pvz., vyndaryst\xc4\x97s centruose\xc2\xa0\xe2\x80\x93 vyno degustacijos). Seminar\xc5\xb3 vietos\xc2\xa0\xe2\x80\x93 Marienthal vienuolynas (Ostritz, Saksonija), Georgsmarienh\xc3\xbctte (\xc5\xbdem. Saksonija), Rogenburgo vienuolynas (netoli Ulmo, Bavarija) ir kitos. Skatinamos bei remiamos stipendinink\xc5\xb3 iniciatyvos surengti seminar\xc4\x85 savo tyrim\xc5\xb3 arba kurioje nors kitoje vietoje (padengiamos atvykstan\xc4\x8di\xc5\xb3 dalyvi\xc5\xb3 kelion\xc4\x97s, nakvyn\xc4\x97s, maitinimosi, organizacin\xc4\x97s i\xc5\xa1laidos).\n_START_SECTION_\nVasaros akademijos\n_START_PARAGRAPH_\nDBU kasmet rengia Vasaros akademij\xc4\x85. Trukm\xc4\x97: 1 savait\xc4\x97. Vyksta bir\xc5\xbeelio-liepos m\xc4\x97n. Vieta\xc2\xa0\xe2\x80\x93 Ostritz-St. Marienthal. Rengiami plenariniai prane\xc5\xa1imai, vyksta diskusijos temin\xc4\x97se darbo grup\xc4\x97se, u\xc5\xbesi\xc4\x97mimai (Workshops), koncertai, Ekskursij\xc5\xb3 diena. Pabaigoje\xc2\xa0\xe2\x80\x93 Podiumo diskusija. Kvie\xc4\x8diami dalyvauti esami DBU stipendininkai (dalyvavimas neprivalomas). Dalyvauja politikos, mokslo, verslo, NVO atstovai. Kiekvienais metais akademija rengiama tam tikra tematika (pvz., 2009 m.\xc2\xa0\xe2\x80\x93 \xe2\x80\x9eVandens ateitis", 2009.06.14-2009.06. 19)), 2008 m.\xc2\xa0\xe2\x80\x93 \xe2\x80\x9eVaikyst\xc4\x97 ir jaunyst\xc4\x97 kei\xc4\x8diasi! Kei\xc4\x8diasi aplinkos \xc5\xa1vietimas? \xe2\x80\x9e, 2007.07.01-2007.07.06\xc2\xa0\xe2\x80\x93 \xe2\x80\x9eDarnioji pl\xc4\x97tra chemijoje\xe2\x80\x9c). 2017 m. buvo rengiama 23-oji vasaros akademija (Volkenroda vienuolyne).\n_START_SECTION_\nAlumni tinklas\n_START_PARAGRAPH_\nVokietijos aplinkosaugos fondo tikslas\xc2\xa0\xe2\x80\x93 stipendij\xc5\xb3 program\xc4\x85 stipriau susieti su projekt\xc5\xb3 r\xc4\x97mimu Vidurio, Ryt\xc5\xb3 ir Pietry\xc4\x8di\xc5\xb3 Europoje. Buv\xc4\x99 ir dabartiniai stipendininkai savo \xc5\xa1alyse kvie\xc4\x8diami bendradarbiauti, taip tapdami Vokietijos aplinkosaugos fondo kontaktiniais asmenimis bei prisid\xc4\x97dami prie tolimesn\xc4\x97s fondo veiklos. Tod\xc4\x97l stipendininkai jau sta\xc5\xbeuot\xc4\x97s metu skatinami kurti konkre\xc4\x8dius projektus ir teikti juos Vokietijos aplinkosaugos fondui. Esami ir buv\xc4\x99 stipendininkai raginami savose \xc5\xa1alyse kurti kontakt\xc5\xb3 tinklus ir veikti fondo labui kaip tarpininkai ar kontaktiniai asmenys. Siekiama sukurti ekspert\xc5\xb3 tinkl\xc4\x85, kurio nariai aktyviai bendraut\xc5\xb3 tarpusavyje bei su fondu ne tik sta\xc5\xbeuot\xc4\x97s metu, bet ir v\xc4\x97liau. Tokiu b\xc5\xabdu skatinama \xc5\xbeini\xc5\xb3 sklaida bei kontakt\xc5\xb3 su partneriais i\xc5\xa1 Vokietijos u\xc5\xbemezgimas. Fondo stipendininkams dalyvaujant Vokietijoje rengiamoje tarptautin\xc4\x97je vasaros akademijoje ir bendruose seminaruose, taip pat \xc4\xafvairioms alumn\xc5\xb3 (Alumni) organizacijoms kasmet suteikiant Vokietijos aplinkosaugos apdovanojimus stipendinink\xc5\xb3 gimtosiose \xc5\xa1alyse, u\xc5\xbetikrinamas tarptautinis bendradarbiavimas. Vietoj anks\xc4\x8diau platint\xc5\xb3 e. naujienlai\xc5\xa1ki\xc5\xb3 visa informacija apie DBU renginius bei iniciatyvas skelbiama naujai sukurtame Alumni portale StipNet.dbu.de._NEWLINE_2001 m. buvo \xc4\xafsteigta pirmoji DBU buvusi\xc5\xb3 stipendinink\xc5\xb3 draugija\xc2\xa0\xe2\x80\x93 ji \xc4\xafsik\xc5\xabr\xc4\x97 Lenkijoje ir vienija stipendininkus i\xc5\xa1 \xc5\xa1ios \xc5\xa1alies. Tai yra did\xc5\xbeiausias DBU alumn\xc5\xb3 susivienijimas._NEWLINE_Nuo 2008\xc2\xa0m. DBU alumn\xc5\xb3 tinklas veikia Vengrijoje ir \xc4\x8cekijoje._NEWLINE_2009 m. prad\xc4\x97jo veikti alumn\xc5\xb3 tinklai Rumunijoje ir Bulgarijoje._NEWLINE_2012\xc2\xa0m. spalio m\xc4\x97n. Leipcige \xc4\xafkurta DBU Alumni taryba (Alumni-Beirat), skirta aptarti Alumni veiklai, id\xc4\x97joms, pasi\xc5\xablymams ir pageidavimams.\n_START_SECTION_\nAlumni renginiai\n_START_PARAGRAPH_\nVidurio, Ryt\xc5\xb3 ir Pietry\xc4\x8di\xc5\xb3 Europos \xc5\xa1alyse kart\xc4\x85 per metus vyksta buvusi\xc5\xb3 fondo stipendinink\xc5\xb3 susitikimai (Stipendiaten- und Alumni-Treffen). Lietuvos DBU Alumni kasmetiniai susitikimai ruden\xc4\xaf anks\xc4\x8diau kasmet vykdavo Vilniuje, 1 vyko Kaune. \xc4\xae susitikim\xc4\x85 atvykdamo 1-2 atstovai i\xc5\xa1 DBU fondo. Nuo 2012 met\xc5\xb3 rengiami bendri Baltijos \xc5\xa1ali\xc5\xb3 DBU Alumni kasmetiniai susitikimai: 2012, 2015, 2018\xc2\xa0m.\xc2\xa0\xe2\x80\x93 Latvijoje, 2013 ir 2016\xc2\xa0m.\xc2\xa0\xe2\x80\x93 Lietuvoje (Anyk\xc5\xa1\xc4\x8diai), 2014 ir 2017\xc2\xa0m.\xc2\xa0\xe2\x80\x93 Estijoje (Penu). Be prane\xc5\xa1im\xc5\xb3 ir paskaitos aktualia vietine gamtine tematika vyksta eksursijos \xc4\xaf gamt\xc4\x85, aplankomas artimiausias miestas. \xc4\xae susitikim\xc4\x85 atvyksta DBU MOE programos atstovas Baltijos \xc5\xa1alims (nuo 2011\xc2\xa0m. Christiane Grimm)._NEWLINE_Kasmet MOE programos r\xc4\x97muose yra rengiami Alumni klub\xc5\xb3 atstov\xc5\xb3 susitikimai (Internationaler Alumni Workshop). Paeiliui 1 vyksta Vokietijoje, kitas\xc2\xa0\xe2\x80\x93 kurioje nors kitoje Ryt\xc5\xb3 Europos \xc5\xa1alyje (pvz., 2017\xc2\xa0m. Vokietijoje, 2018\xc2\xa0m.\xc2\xa0\xe2\x80\x93 Vengrijoje). Renginys vyksta vasaros savaitgal\xc4\xaf nuo penktadienio iki sekmadienio. Be teminio seminaro prane\xc5\xa1im\xc5\xb3 ir diskusij\xc5\xb3 forma rengiamos ekskursijos, i\xc5\xa1vykos po vietov\xc4\x97s apylinkes bei \xc4\xafstaigas. \xc4\xae kasmetin\xc4\xaf susirinkim\xc4\x85 kvie\xc4\x8diama po 2 atstovus i\xc5\xa1 kiekvienos \xc5\xa1alies, apmokant apgyvendinimo bei v\xc4\x97liau kompensuojant kelion\xc4\x97s i\xc5\xa1laidas i\xc5\xa1 DBU l\xc4\x97\xc5\xa1\xc5\xb3._NEWLINE_MOE \xc5\xa1alyse taip pat kasmet yra rengiamas bent 1 tarp\xc5\xa1akinis seminaras, \xc4\xaf kur\xc4\xaf yra kvie\xc4\x8diami DBU alumnai. Renginio metu atstovai i\xc5\xa1 kiekvienos \xc5\xa1alies skaito po prane\xc5\xa1im\xc4\x85 seminaro tema. Tok\xc4\xaf seminar\xc4\x85 organizuoti bei jam gauti param\xc4\x85 turi teis\xc4\x99 bet kuris DBU Alumni klubas MOE \xc5\xa1alyse.\n_START_SECTION_\nAlumni stipendijos\n_START_PARAGRAPH_\nNuo 2016\xc2\xa0m. DBU kasmet skiria 5 stipendijas buvusiems stipendininkams i\xc5\xa1 Centrin\xc4\x97s ir Ryt\xc5\xb3 Europos main\xc5\xb3 stipendij\xc5\xb3 programos (nuolatinis \xc4\xafdarbinimas ar kitoks u\xc5\xbeimtumas bei nuolatin\xc4\x97 gyvenamoji vieta turi b\xc5\xabti MOE gimtojoje \xc5\xa1alyje). Pakartotin\xc4\x97s stipendijos yra trumpalaik\xc4\x97s (iki 6 m\xc4\x97n.). Tam b\xc5\xabtina tur\xc4\x97ti nuolatin\xc4\xaf kooperacijos partner\xc4\xaf Vokietijoje. Stipendija gali pasitarnauti ir kaip PhD (Postdoc) vietos finansavimas ar praktin\xc4\x97 sta\xc5\xbeuot\xc4\x97 tarp kooperuojan\xc4\x8di\xc5\xb3 institucij\xc5\xb3, \xc4\xafmoni\xc5\xb3 bei organizacij\xc5\xb3. Parai\xc5\xa1kos teikiamos elektroniniu pa\xc5\xa1tu vien\xc4\x85 kart\xc4\x85 per metus iki kovo 31 d. Atrankos pokalbiai nevedami. Stipendijos prad\xc5\xbeia: bir\xc5\xbeelio 1 d.\xc2\xa0\xe2\x80\x93 rugs\xc4\x97jo 1 d. Stipendija 1.250 \xe2\x82\xac/m\xc4\x97n. (mokama m\xc4\x97nesio viduryje) bei draudimo paketas (sveikatos, nelaiming\xc5\xb3 atsitikim\xc5\xb3 ir privalomosios atsakomyb\xc4\x97s draudimai)._NEWLINE_Be to, nuo 2016\xc2\xa0m. DBU kasmet skiria 5 stipendijas tarptautin\xc4\x97ms konferencijoms, vykstan\xc4\x8dioms Vokietijoje. Stipendijos yra skirtos dalyvauti konferencijoje, seminare, u\xc5\xbesi\xc4\x97mimuose, sta\xc5\xbeuot\xc4\x97je, atsi\xc5\xbevelgiant \xc4\xaf dabartines aplinkosaugos problemas Vokietijoje. Parai\xc5\xa1kos teikiamos vien\xc4\x85 kart\xc4\x85 per metus iki sausio 31 d. elektroniniu pa\xc5\xa1tu. Atranka atliekama remiantis pateiktomis parai\xc5\xa1komis. Reikalavimai: MOE programos dalyvio teigiamai \xc4\xafvertinta baigta sta\xc5\xbeuot\xc4\x97 (galutin\xc4\x97 ataskaita, teigiami atsiliepimai i\xc5\xa1 vadovo Vokietijoje). Renginys turi tur\xc4\x97ti s\xc4\x85saj\xc4\x85 su aplinkosauga. Aktyvus dalyvavimas (pristatymas, prane\xc5\xa1imas, paskaita, plakatas) renginyje bei to pagrindinimas, kod\xc4\x97l dalyvavimas renginyje yra svarbus. Stipendija i\xc5\xa1mokama kaip vienkartin\xc4\x97 i\xc5\xa1moka (ne daugiau kaip 2 000 EUR kelion\xc4\x97s i\xc5\xa1laidoms ir dalyvavimo mokes\xc4\x8diams).\n_START_SECTION_\nDBU Alumni klubas Lietuvoje\n_START_PARAGRAPH_\n2010 m. sausio 15 d. DBU alumn\xc5\xb3 klubas buvo \xc4\xafkurtas ir Lietuvoje (Kaune). Alumnio pirminink\xc4\x97 dr. Virginija Skorupskait\xc4\x97 (Aplinkos in\xc5\xbeinerija). Alumnio tarybos nariai\xc2\xa0\xe2\x80\x93 dr. Reda Grigutyt\xc4\x97 (Botanika, Vandens toksikologija), dr. Kiril Kazancev (Aplinkos chemija ir in\xc5\xbeinerija), Aist\xc4\x97 Klibavi\xc4\x8dien\xc4\x97 (Aplinkos psichologija), Konstantin Rubekin (Biotechnologija), Virginija Skorupskait\xc4\x97 (Aplinkos in\xc5\xbeinerija), dr. Jonas \xc5\xa0e\xc4\x8dkus (Geologija), dr. Ernestas Zaleckas (aplinkos chemija). Veikia 2 skyriai: Vilniaus (skyriaus vadovas K. Rubekin) ir Kauno skyriai (vadov\xc4\x97 dr. V. Skorupskait\xc4\x97)._NEWLINE_2006\xc2\xa0m. i\xc5\xa1 Lietuvos buvo nauji 6 stipendininkai. 2008, 2009 ir 2017\xc2\xa0m.\xc2\xa0\xe2\x80\x93 po 1 stipendinink\xc4\x85, 2014 ir 2016\xc2\xa0m.\xc2\xa0\xe2\x80\x93 po 2 stipendininkus. Lietuvai kasmet skiriamos 4-6 stipendijos (2015\xe2\x80\x932016\xc2\xa0m. pretendavo 1-3, 2017\xc2\xa0m.\xc2\xa0\xe2\x80\x93 5 asmenys). 2004\xe2\x80\x932010 metais skirta per 30 stipendij\xc5\xb3 pagal parai\xc5\xa1kas i\xc5\xa1 Lietuvos. 2017\xc2\xa0m. liepos m\xc4\x97n. i\xc5\xa1 Lietuvos i\xc5\xa1 viso buvo 45 stipendininkai.'